Diari Oficial de la Generalitat Valenciana


Sumari del DOGV 7644, del 27-10-2015 (2015/8614)

RESOLUCIÓ de 16 d'octubre de 2015, de la directora general de Treball i Benestar Laboral, per la qual es convoquen, per a l'exercici 2015, les ajudes destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als esmentats convenis especials per a treballadors i treballadores residents a la Comunitat Valenciana, regulades en el títol II de l'Orde 31/2014, de 23 d'octubre, i es publica la dotació econòmica que les finança.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7644

Data del DOGV
:   27-10-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/8614


Data del document
:   16-10-2015

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

RESOLUCIÓ de 16 d'octubre de 2015, de la directora general de Treball i Benestar Laboral, per la qual es convoquen, per a l'exercici 2015, les ajudes destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als esmentats convenis especials per a treballadors i treballadores residents a la Comunitat Valenciana, regulades en el títol II de l'Orde 31/2014, de 23 d'octubre, i es publica la dotació econòmica que les finança.  
 [2015/8614]  
  
L'Orde 31/2014, de 23 d'octubre, de la Conselleria d'Economia, Indústria, Turisme i Ocupació, estableix les bases per a la concessió de les ajudes prèvies a la jubilació de treballadors i treballadores residents a la Comunitat Valenciana, i de les ajudes destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als esmentats convenis especials (DOCV 7389, 27.10.2014).  
En virtut de la delegació conferida en el punt primer de la base deu de l'ordre esmentada, i atés el que disposa l'article 166 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, és procedent convocar les ajudes esmentades per a l'exercici 2015 i publicar la dotació econòmica que les finança, per a la qual cosa, dispose:  
  
Primer. Convocatòria  
Es convoquen, per a l'exercici de 2015, les ajudes destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als esmentats convenis especials per a treballadors i treballadores residents a la Comunitat Valenciana, regulades en el títol II de l'Orde 31/2014, de 23 d'octubre, de la Conselleria d'Economia, Indústria, Turisme i Ocupació.  
  
Segon. Dotació econòmica  
Les subvencions concedides en virtut d'aquesta convocatòria, a l'empara del títol II de l'Ordre 31/2014, de 23 d'octubre, seran sufragades a càrrec del capítol IV del programa pressupostari 315.10, Condicions de treball, i administració de les relacions laborals, línia de subvenció T0211.000, per un import global màxim de 80.465,32 euros procedents de fons propis no condicionats de la Generalitat, resultants de la minoració en 24.474,68 euros produïda en la dotació inicial (104.940,00 euros) per a atendre obligacions degudament contretes en l'exercici 2014.  
  
Tercer. Objecte  
Tal com preveu l'esmentada Ordre 31/2014, aquestes ajudes tenen per objecte evitar el menyscabament de les pensions de jubilació, per pèrdua de períodes de carència o disminució de les bases reguladores, dels treballadors que van extingir la seua relació laboral en virtut d'algun dels expedients de regulació d'ocupació o procediments concursals que s'assenyalen en l'annex II de l'ordre. Per a això, se subvenciona parcialment o totalment el cost anual de la subscripció de convenis especials de cotització regulats per l'Ordre TAS/2865/2003, de 13 d'octubre, per la qual es regula el conveni especial en el sistema de la Seguretat Social, així com el pagament dels interessos derivats dels préstecs o pòlisses de crèdit concertats exclusivament per al pagament de les cotitzacions mensuals dels mencionats convenis especials.  
  
Quart. Beneficiaris, condicions i règim jurídic aplicable  
1. Podran ser beneficiaris de les ajudes regulades en el títol II de l'Ordre 31/2014 els treballadors que van extingir la seua relació laboral en virtut d'algun dels expedients de regulació d'ocupació o procediments concursals que es relacionen en l'annex II d'aquesta orde, sempre que complisquen els requisits següents:  
a) Que en el moment de la sol·licitud tinguen una edat igual o superior a 55 anys.  
b) Que el conveni estiga relacionat directament amb l'extinció del contracte de treball en l'empresa titular de l'expedient de regulació d'ocupació o del procediment concursal.  
c) Que no hagen treballat, per compte d'altri, per un període igual o superior a 12 mesos després de l'extinció de la relació laboral de l'expedient de regulació d'ocupació o del procediment concursal.  
  
2. La comprovació de la inclusió de cada sol·licitant com afectat/da en algun dels expedients de regulació d'ocupació o procediments concursals relacionats en l'annex II d'aquesta Orde 31/2014, es durà a terme d'ofici per la Direcció General Treball i Benestar Laboral.  
  
3. No podran exercir la condició de beneficiaris d'aquestes ajudes, els subjectes que incórreguen en alguna de les prohibicions recollides en l'article 13 de la Llei General de Subvencions.  
4. Seran igualment aplicables a aquestes ajudes les disposicions recollides en el títol III de l'Ordre 31/2014, de 23 d'octubre, en especial el que es refereix als òrgans competents per a instruir i resoldre els expedients, així com respecte de la forma i lloc de presentació de les corresponents sol·licituds.  
  
Cinqué. Forma i termini en què s'han de presentar les sol·licituds  
1. Les sol·licituds, juntament amb la documentació requerida, es presentaran per mitjà d'una instància dirigida al titular de la conselleria competent en matèria laboral, segons el model normalitzat disponible en aquesta pàgina web del Prop: www.gva.es/es/inicio/procedimientos'id\_proc=835&versió=amp; i es presentaran, preferentment, en el Registre Auxiliar II d'aquesta conselleria, situada al carrer de Navarro Reverter, número 2, de València, sense perjudici de poder presentar-se per mitjà de qualsevol de les altres vies previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds d'aquestes ajudes es podran formular individualment o col·lectivament. En aquest últim cas les persones interessades hauran de designar un representant amb el qual s'entendran totes les actuacions.  
3. El termini de presentació d'aquestes sol·licituds finalitzarà el dia 15 de novembre de 2015.  
4. Quan la sol·licitud presentada no complisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb les bases reguladores siga exigible, es requerirà la persona interessada, de conformitat amb l'article 71 de la Llei, perquè en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, amb la resolució prèvia que haurà de ser dictada en els termes que preveu l'article 42 de la Llei.  
  
Sisé. Documents i informacions que s'han d'adjuntar a la sol·licitud  
1. D'acord amb el que preveu la base novena, apartat 2, de l'Ordre 31/2014, totes les sol·licituds s'hauran d'acompanyar de la documentació següent:  
a) Dades de domiciliació bancària segons el model facilitat en la pàgina web del Prop (model de domiciliació bancària).  
b) Declaració responsable relativa que el sol·licitant no és deutor de la Generalitat per reintegrament de subvencions.  
c) Declaració responsable de no incórrer en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.  
2. Per a les ajudes per a sufragar els costos dels convenis especials de cotització a la Seguretat Social, regulades en el capítol I del títol II de l'Orde 31/2014, a la sol·licitud s'hi haurà d'adjuntar, a més de la documentació indicada en la base novena, apartat 2, de l'Ordre 31/2014, la còpia de la resolució per la qual es va aprovar el/els conveni/s especial/s de cotització. En cas d'interrupció s'haurà d'acreditar la seua represa.  
  
3. Per a les ajudes regulades en el capítol II del títol II de l'Ordre 31/2014, a la sol·licitud s'hi haurà d'adjuntar, a més de la documentació indicada en la base novena, apartat 2, de l'Ordre 31/2014, la documentació següent:  
- Còpia de la pòlissa de crèdit o contracte de préstec, individual o col·lectiva, concertat amb l'entitat bancària o d'estalvi.  
- Certificació d'aquesta entitat en què conste que aquests instruments de crèdit es destinen al pagament de les cotitzacions mensuals a través d'un compte obert exclusivament per a aquest fi.  
- Períodes de liquidació d'interessos i quadre d'amortització del principal, en el cas dels préstecs.  
4. La presentació de la sol·licitud a la convocatòria comportarà l'autorització a la conselleria competent en matèria laboral perquè puga demanar, als efectes que el sol·licitant acredite el compliment de les seues obligacions tributàries i amb la Seguretat Social en els termes establits en l'article 13 de la Llei General de Subvencions i article 22 del seu reglament, el següent:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social dels servicis territorials. De la conselleria competent en matèria d'ocupació, el certificat acreditatiu que el sol·licitant no té deutes de naturalesa tributària amb la Generalitat.  
No obstant això, el sol·licitant podrà denegar expressament el consentiment, i haurà d'aportar, llavors, juntament amb la resta de la documentació, les certificacions abans assenyalades, que hauran de tindre una vigència d'almenys, cinc mesos comptats a partir de la data de presentació de la sol·licitud.  
5. En cas que el sol·licitant no estiga obligat a presentar les declaracions o documents a què fan referència els articles 18 i 19 del Reglament de la Llei General de Subvencions, es presentarà la declaració responsable indicada en l'article 22.1.  
  
Seté. Criteris i contingut de la resolució  
1. Aquestes ajudes s'atorgaran en règim de concessió directa, de conformitat amb l'article 22.2.c de la Llei General de Subvencions, i l'article 67 del seu reglament, a favor d'aquells beneficiaris que, reunint les condicions esmentades en l'apartat quart d'aquesta resolució, presenten la seua sol·licitud en termini, i sempre que hi haja crèdit adequat i suficient per a això.  
2. Una vegada comprovat el compliment de les condicions esmentades i ateses les sol·licituds presentades, l'òrgan competent procedirà a emetre una resolució de concessió conjunta per cada un dels expedients de regulació d'ocupació o procediments concursals que es consignen en l'annex II de l'Ordre 31/2014. Cada resolució així dictada identificarà els corresponents treballadors beneficiaris, així com la subvenció que individualment els correspon.  
3. L'import de la subvenció concedida a cada beneficiari es correspondrà amb l'import sol·licitat, sempre que haja sigut convenientment justificat i no supere el límit màxim a què es refereix l'apartat nou d'aquesta resolució. En cas que l'import sol·licitat i justificat supere el límit màxim esmentat, la subvenció concedida es limitarà a aquest import màxim, sense perjuí del que s'estableix en el paràgraf següent.  
  
4. En cas que aplicant allò que s'ha indicat en el paràgraf anterior l'import total de les subvencions a concedir supere la dotació econòmica prevista en l'apartat segon d'aquesta resolució, es procedirà a reduir proporcionalment la subvenció a concedir a cada beneficiari, de manera que l'import total de les subvencions a concedir s'ajuste al límit de la dotació econòmica prevista.  
  
Huité. Termini de resolució i notificació  
1. El termini màxim per a tramitar el procediment i notificar la resolució serà de sis mesos a comptar des de la presentació de la sol·licitud en qualsevol dels registres d'entrada de la conselleria competent en matèria laboral, i això sense perjuí del que disposa l'article 42.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El transcurs del termini assenyalat sense que s'haja dictat i notificat una resolució expressa, legitimarà la persona interessada que haja deduït la sol·licitud per considerar-la desestimada per silenci administratiu, sense perjuí que subsistisca l'obligació legal de resoldre sobre la petició formulada.  
2. La notificació de la resolució dictada es realitzarà individualment a cada treballador beneficiari, en els termes que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Nové. Actualització dels imports de les ajudes  
Atenent l'absència de variació produïda en l'índex de preus de consum (IPC) en l'últim any, i de conformitat amb el que preveu l'apartat 2 de la base dèsset de l'Ordre 31/2014, els imports màxims de les ajudes incloses en el títol II de l'ordre esmentada per a l'exercici 2015, seran els mateixos que per a 2014, és a dir:  
  
Còmput: Anual Mensual  
- Ajudes costos convenis especials 5.161,54 - 430,13 -  
- Subvencions interessos 920,45 -  
  
  
Deu. Compatibilitat de les ajudes  
De conformitat amb el que preveu l'article 7.4 del Decret 147/2007, de 7 de setembre, del Consell, la convocatòria d'aquestes ajudes no necessita la notificació a la Comissió Europea, per no concórrer tots els requisits de l'article 107.1 del Tractat de Funcionament de la Unió Europea, en tractar-se d'ajudes destinades a la prejubilació de persones físiques (treballadors que resulten afectats per processos de reestructuració d'empreses), que no exerceixen activitats econòmiques ni professionals, per la qual cosa la seua concessió no suposa un avantatge econòmic ni dóna lloc a un falsejament de la competència que afecte els intercanvis comercials entre els estats membres.  
Aquesta resolució posa fi a la via administrativa i, contra la resolució, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de publicar-se, d'acord amb el que disposa l'article 46 de la Llei 29/1998, reguladora de la jurisdicció contenciosa administrativa, sense perjuí de la interposició del recurs potestatiu de reposició, en el termini d'un mes des de l'endemà de la seua publicació, segons els articles 116 i 117 de la Llei de Règim Jurídic de les Administracions Públiques i del Procediment Administratiu Comú, o qualsevol altre recurs que es considere pertinent.  
  
València, 16 de octubre de 2015.- La directora general de Treball i Benestar Laboral: Cristina Moreno Fernández.